b'\n_START_ARTICLE_\nSouthernov prenos\n_START_PARAGRAPH_\nSouthernov prenos ali prenos po Southernu (angl. Southern blot) je tehnika, pri kateri se molekule DNK med seboj lo\xc4\x8dijo z elektroforezo, denaturirajo in prenesejo ter fiksirajo na najlonsko ali nitrocelulozno membrano. Izraz Southernov prenos se nana\xc5\xa1a na metodo, medtem ko v sloven\xc5\xa1\xc4\x8dini s to metodo dobljeno membrano s fiksirano DNK imenujemo Southernov odtis (v agle\xc5\xa1\xc4\x8dini se v obeh primerih rabi izraz blot)._NEWLINE_Gre za molekularnobiolo\xc5\xa1ko metodo za preu\xc4\x8devanje DNK. Razvil jo je Edwin Southern leta 1975. Ta metoda omogo\xc4\x8da dokazovanje dolo\xc4\x8dene sekvence DNK v kompleksni me\xc5\xa1anici DNK.\n_START_SECTION_\nOpis metode\n_START_PARAGRAPH_\nK raziskovani DNK se dodajo encimi, ki DNK fragmentirajo, ti fragmenti DNK pa se nanesejo na gel za elektroforezo. Z elektroforezo lo\xc4\x8denim fragmentom dodajo bazi\xc4\x8dne reagente, ki povzro\xc4\x8dijo, da se vodikove vezi med bazami v nukleotidih prekinejo in tako nastane enovija\xc4\x8dna DNK, ki se prenese iz gela na membrano, ki je po navadi iz najlona, nitroceluloze ali PVDF (polivinilidenfluorida). Na membrano preneseni fragmenti DNK ostanejo fiksirani na membrano. Membrana se lahko kemi\xc4\x8dno ali radioaktivno obdela s t. i. gensko sondo. Sonda je po navadi iz enovija\xc4\x8dne RNK (DNK-RNK-sonda je stabilnej\xc5\xa1a kot DNK-DNK-sonda) in komplementarna dolo\xc4\x8denemu delu preiskovane DNK. \xc4\x8ce sta sekvenci DNK in sonde komplementarni, pride so parjenja baz (hibridizacija).'